
	REPERE METODOLOGICE

	ISTORIE. ISTORIE UNIVERSALĂ
Clasa a IX-a • Trunchi comun și curriculum de specialitate • 2026–2027



Un ghid pentru „cum știm, cum explicăm și ce putem susține pe baza surselor?”
	IDEEA CENTRALĂ
	Proiectarea pornește de la programa aplicabilă clasei, continuă cu înțelegerea competenței și se încheie cu o dovadă observabilă a învățării, feedback și ajustare.




 
	I
	STATUTUL DISCIPLINEI ȘI ÎNȚELEGEREA CURRICULUMULUI
Unde se află Istoria în parcursul liceal și cu ce programă lucrez?



Înainte de proiectare, profesorul clarifică statutul disciplinei, timpul disponibil și programa aplicabilă clasei. Aceste repere explică de ce, în clasa a IX-a, există un traseu de trunchi comun (TC) și două trasee integrate TC+CS, cu planificări distincte pentru Filologie și Științe sociale.
1. Statutul disciplinei Istorie în noile planuri-cadru
Potrivit OMEC nr. 4.350/2025 și anexelor sale, Istoria aparține ariei curriculare Om și societate și este disciplină de trunchi comun la nivelul învățământului liceal. Trunchiul comun reprezintă oferta obligatorie necesară formării tuturor elevilor, indiferent de filieră, profil sau specializare.
	TRUNCHI COMUN
	Istoria are alocată 1 oră pe săptămână, în fiecare clasă de liceu. Programa TC pentru clasa a IX-a se aplică profilului real, filierei tehnologice și filierei vocaționale, conform precizărilor din programă.



La profilul umanist, specializările Filologie și Științe sociale, trunchiul comun este integrat cu curriculumul de specialitate în programa proprie fiecărei specializări. Curriculumul de specialitate este obligatoriu, aprofundează și, după caz, extinde nucleul comun; el nu se confundă cu CDEOȘ.
1.1. Parcursul Istoriei în clasele a IX-a–a XII-a
	CLASA a IX-a
	CLASA a X-a
	CLASA a XI-a
	CLASA a XII-a

	Istorie.Istorie universală
	Istorie.Istorie universală
	Istorie.Istoria românilor
	Istorie.Istoria românilor



	CONTINUITATE
	Se schimbă obiectul dominant al studiului, dar continuă formarea acelorași competențe generale și dezvoltarea progresivă a gândirii istorice.



1.2. Numărul de ore – trunchi comun și profil umanist
	TRASEU
	CLASA a IX-a
	CLASA a X-a
	CLASA a XI-a
	CLASA a XII-a

	Trunchi comun
	1 TC = 1 oră
	1 TC = 1 oră
	1 TC = 1 oră
	1 TC = 1 oră

	Filologie
	1 TC + 1 CS = 2 ore
	1 TC + 2 CS = 3 ore
	1 TC + 1 CS = 2 ore
	1 TC + 1 CS = 2 ore

	Științe sociale
	1 TC + 1 CS = 2 ore
	1 TC + 2 CS = 3 ore
	1 TC + 2 CS = 3 ore
	1 TC + 2 CS = 3 ore



	PRECIZARE
	În clasa a IX-a, Filologia și Științele sociale au același număr de ore, dar nu aceeași planificare. Fiecare specializare are o programă integrată proprie, cu detalieri, concepte, personalități, studii de caz și activități de învățare specifice.



2. Elemente de noutate ale actualului curriculum pentru Istorie
Noutatea nu constă numai în schimbarea conținuturilor, ci în corelarea dintre planul-cadru, programă, competențe, activități de învățare, conținuturi și evaluare. Privirea comparativă de mai jos evidențiază schimbările care influențează direct proiectarea profesorului.
	DIMENSIUNE
	PROGRAMA ANTERIOARĂ
	PROGRAMELE ACTUALE

	Arhitectură curriculară
	o programă construită în raport cu vechile planuri-cadru
	trei programe pentru clasa a IX-a: TC, Filologie TC+CS și Științe sociale TC+CS

	Competențe
	sistemul de competențe al cadrului curricular anterior
	4 competențe generale și 8 competențe specifice, formulate pentru progresie și evaluare

	Activități de învățare
	orientări metodologice generale – Repere metodologice pentru fiecare clasă
	exemple de activități de învățare asociate explicit fiecărei competențe specifice

	Conținuturi
	structură tematică amplă
	organizare cronologică prin idei mari, procese, concepte, personalități și studii de caz

	Flexibilitate
	adaptări dependente de alocarea și practica anterioară
	minimum obligatoriu proiectat pentru 75% și 25% timp la dispoziția profesorului

	Specializare
	diferențiere limitată curricular
	programe integrate distincte pentru Filologie și Științe sociale



	SE PĂSTREAZĂ
	Contextualizarea, harta, cronologia, limbajul  istoric, analiza surselor rămân valabile; se utilizează însă în raport cu intenția de învățare..



https://rocnee.eu/images/rocnee/fisiere/programe_scolare/2026/programe_scolare_liceu_ordin6930/OME_6930_ORDIN_programe_scolare_liceu_anexe_MOF_4Bis.pdf 
3. Cele trei programe pentru clasa a IX-a și specificul lor
Cele trei programe au un nucleu formativ comun: finalitățile disciplinei, cele patru competențe generale, cele opt competențe specifice, domeniile majore și orientarea spre gândire istorică. Diferențele apar în timpul disponibil, detalierea conținuturilor, concepte, personalități, studii de caz și activități de învățare.

	TRUNCHI COMUN
	FILOLOGIE – TC+CS
	ȘTIINȚE SOCIALE – TC+CS

	repere esențiale și sarcini fezabile într-o oră; programa TC
	aprofundare prin limbaj, cultură, idei, reprezentări și surse literare/artistice
	aprofundare prin instituții, statut, drepturi, norme și surse sociale/juridice

	planificare specifică traseului TC
	planificare unitară pe baza programei Filologie
	planificare unitară, dar diferită, pe baza programei Științe sociale



	REGULA DE PROIECTARE
	Planificări distincte între specializări. La Filologie, TC și CS formează un singur parcurs; la Științe sociale, TC și CS formează un alt parcurs, construit pe baza propriei programe.




	II
	PROIECTAREA PARCURSULUI DE ÎNVĂȚARE
Cum transform programele în decizii pentru un an școlar, unitate de învățare și activitățile cu elevii în clasă?




Proiectarea este un sistem de decizii interdependente: lectura Cadrului Național de referință conduce la lectura personalizată a programei, planificarea calendaristică, proiectarea unităților și proiectarea activităților. Domeniile de conținut și conținuturile programei se respectă obligatoriu; autonomia profesorului privește organizarea parcursului, contextualizarea și sprijinul oferit elevilor.
4. Planificarea calendaristică – reguli pentru un parcurs flexibil și riguros
· Identifică programa aplicabilă clasei: Trunchi comun, Filologie sau Științe sociale. Programele de specializare se utilizează ca documente integrate, nu prin adăugarea mecanică a două planificări.
· Citește programa în ansamblu: nota de prezentare, competențele, activitățile de învățare, conținuturile și sugestiile metodologice se interpretează corelat.
· Stabilește competențele în contexte succesive și cu dificultate crescândă. O competență nu se formează într-o singură unitate și nu se asociază exclusiv unui conținut.
· Preia și respectă domeniile de conținut și conținuturile prevăzute de programa școlară. Acestea reprezintă reperele obligatorii ale parcursului.
· Calculează timpul real în raport cu planul-cadru, structura anului școlar, perioadele cu program special și timpul flexibil de 25%.
· Construiește unități de învățare coerente, nu o listă de lecții. Păstrează succesiunea cronologică și relațiile dintre domenii, fără a fragmenta procesele istorice.
· Integrează evaluarea și reglarea în fiecare unitate; nu rezerva evaluarea numai finalului de modul.
· Notează ajustările realizate pe parcurs pe baza ritmului, performanțelor și potențialului elevilor. Planificarea rămâne un instrument de lucru actualizabil.

	
	Planificarea nu este o promisiune rigidă făcută în septembrie, ci o ipoteză profesională argumentată, verificată și ajustată pe parcursul anului.

5. Planificare calendaristică – exemplu argumentat (Trunchi comun)
 Este un exemplu adaptabil, nu un model oficial obligatoriu. El folosește orientativ 34 de ore: 25 pentru parcursul proiectat și 9 pentru rezerva flexibilă de aproximativ 25%.
	ATENȚIE
	Exemplul se referă exclusiv la programa de trunchi comun, 1 oră/săptămână. Pentru Filologie și Științe sociale se construiesc planificări distincte, pe baza conceptelor, detalierilor și studiilor de caz din programele proprii.



	UNITATE DE ÎNVĂȚARE/NUCLEUL DE CONȚINUT
	ORE TOTAL*
	CS VIZATE

	Laboratorul istoriei: cronologie, proces, spațiu, cauzalitate, multiperspectivitate, obiectivitate, categorii și criterii de analiză a surselor
	2 + 1 = 3
	1.1; 1.2; 2.1; 2.2; 4.1

	Zorii civilizației: Preistorie; Mesopotamia și Egipt; cultura Orientului Antic
	4 + 1 = 5
	1.1; 1.2; 2.2; 3.1; 3.2

	Atena și Sparta; conflictele grecești; Alexandru Macedon; Roma; modele culturale
	5 + 2 = 7
	1.1; 1.2; 2.1; 2.2; 3.1; 3.2; 4.1; 4.2

	Marile migrații și Carol cel Mare; Bizanț; Islam
	4 + 1 = 5
	1.1; 1.2; 2.2; 3.1; 3.2; 4.1

	Societate și viață cotidiană; Biserică; cultură; centralizare; crizele secolelor XIV–XV
	5 + 2 = 7
	1.2; 2.1; 2.2; 3.1; 3.2; 4.1; 4.2

	Marile descoperiri; Umanism și Renaștere; Reforma; absolutismul
	5 + 2 = 7
	1.1; 1.2; 2.1; 2.2; 3.1; 3.2; 4.1; 4.2



* Numărul de ore total pentru o unitate de învățare este obținut prin însumarea orelor din procentul de 75% și respectiv 25% aflate la dispoziția profesorului. În acest exemplu, totalul de 9 ore este distribuit pe fiecare unitate de învățare. Profesorul are posibilitatea să decidă cum distribuie acest buget de ore

	TOTAL ORIENTATIV
	25 ore pentru parcursul proiectat + 9 ore P = 34 de ore. P desemnează orele flexibile aflate la dispoziția profesorului; repartizarea lor se modifică pe baza nevoilor reale ale clasei.

6. De la planificarea anuală la unitatea de învățare
În trecerea de la planificarea anuală la unitate, profesorul păstrează domeniile și conținuturile obligatorii, dar decide cum le reunește într-un parcurs accesibil clasei. Subtitlul didactic exprimă perspectiva aleasă; el nu înlocuiește formulările programei.
	CONȚINUT  OBLIGATORIU
	ALEGEREA PROFESORULUI
	ROLUL ALEGERII

	domeniul de conținut și conținuturile din programă
	subtitlul didactic / problema organizatoare
	reunește conținuturile într-un parcurs accesibil clasei

	competențele specifice ale programei
	1–2 CS dominante pentru unitate
	concentrează proiectarea asupra progresului observabil

	activitățile de învățare asociate CS
	1–2 activități selectate și contextualizate
	pun elevul în situația de a realiza operațiile competenței

	studiile de caz prevăzute
	întrebarea și sursele prin care sunt investigate
	concretizează, verifică sau nuanțează explicația generală





	CONȚINUTURI (din programa școlară)
	CONTRIBUȚIA LA ÎNȚELEGERE
	ÎNTREBAREA DE PROIECTARE

	Concepte
	oferă instrumente pentru organizarea și interpretarea informației
	Ce concepte trebuie clarificate și aplicate?

	Fapte istorice
	asigură repere concrete pentru explicație
	Ce fapte sunt indispensabile și ce relație au cu problema?

	Procese istorice
	leagă faptele prin succesiune, cauzalitate, schimbare și continuitate
	Ce mecanism și ce evoluție trebuie să poată explica elevul?

	Personalități
	fac vizibile opțiuni, acțiuni, constrângeri și consecințe
	Cum evit biografia izolată și cultul personalității?

	Surse istorice
	permit întemeierea, confruntarea și limitarea afirmațiilor
	Ce pot susține elevii și cu ce limite?

	Studii de caz
	investighează manifestarea concretă a unui proces
	Ce confirmă, ce nuanțează și ce nu poate demonstra cazul singur?



7. Proiectarea distinctă pentru TC, Filologie și Științe sociale
Individualizarea pornește de la programa aplicabilă și continuă cu adaptarea la clasa concretă. Același număr de ore la Filologie și Științe sociale nu justifică aceeași planificare: conceptele, personalitățile, detalierile și studiile de caz proprii modifică unitățile și activitățile proiectate.
	STRUCTURĂ
	FILOLOGIE
	ȘTIINȚE SOCIALE

	Domeniu comun
	Originile civilizației europene: modele politice și culturale în lumea greco-romană
	Originile civilizației europene: modele politice și culturale în lumea greco-romană

	Subtitlu didactic posibil
	Cetate, cuvânt și cultură în lumea greco-romană
	Cetățean, drept și putere: de la polis la Roma

	Situație-problemă
	Cum exprimă și influențează discursul și cultura viața comunității și exercitarea puterii?
	Cine aparținea comunității politice și cum erau distribuite drepturile și obligațiile?

	Conținuturi / studii de caz
	filosofie; Hypatia; teatrul grec; arta oratoriei; cursus honorum
	cetățeni, meteci, perieci și sclavi; drepturi și obligații; Legile celor XII Table; viața cotidiană urbană



	LIMITĂ
	Pentru specializarea filologie nu se transformă Istoria în literatură; specificul Științelor sociale nu transformă Istoria în educație civică. Conceptele și sursele sunt utilizate în contextul epocii, evitând anacronismul.

	
	


	III
	INSTRUMENTELE DISCIPLINEI
Cu ce instrumente construiesc gândirea istorică?



8. Laboratorul istoriei – punte, nu recapitulare
Laboratorul istoriei introduce un limbaj comun pentru întregul an. Instrumentele sale nu se epuizează într-o unitate introductivă, ci sunt reactivate și dezvoltate în toate domeniile de conținut.
	INSTRUMENT
	NU ÎNSEAMNĂ…
	ÎNSEAMNĂ LA CLASĂ

	cronologie
	memorarea unei liste de date
	selectarea succesiunilor și explicarea ritmurilor

	spațiu istoric
	localizare fără problemă
	relația dintre spațiu, resurse, putere și circulație

	cauzalitate
	o singură cauză
	factori, condiții, declanșatori, mecanisme și consecințe

	sursă
	ilustrarea lecției
	dovadă cu proveniență, utilitate și limite

	multiperspectivitate
	toate opiniile sunt egale
	perspective evaluate prin dovezi și context

	obiectivitate
	neutralitate absolută
	rigoare, transparență și recunoașterea limitelor



9. Algoritmul de lucru cu sursa
	ETAPE
	ÎNTREBAREA ELEVULUI
	RĂSPUNS

	Identificare
	Ce fel de sursă este? Cine a produs-o? Când?
	tip, autor/producător, dată

	Context
	Pentru cine și în ce împrejurări?
	repere contextuale

	Mesaj
	Ce afirmă explicit și ce sugerează?
	informații relevante

	Evaluare
	Este credibilă, utilă și reprezentativă pentru întrebare?
	criterii aplicate

	Coroborare
	Ce confirmă, completează sau contrazice altă sursă?
	relația dintre dovezi

	Concluzie
	Ce pot susține și cu ce limite?
	afirmație documentată





	IV.
	EVALUAREA ȘI REGLAREA ÎNVĂȚĂRII
Cum fac progresul vizibil și ce decizie iau?



Evaluarea este parte a procesului educativ și este proiectată odată cu activitatea. Ea se transpune în notă, dar nu se încheie cu aceasta, ci cu o decizie: continui formarea/dezvoltarea competenței specifice, intervin pentru recuperarea lacunelor prin activitate remedială, aprofundez sau transfer competența într-un context nou.
	Evaluarea iniţială are drept scop cunoaşterea potenţialului de învăţare al elevului la începutul clasei a IX-a. Asigurare „continuităţii” în formarea/ dezvoltarea competenţelor şi nevoia de anticipare a procesului didactic adaptat abilităților elevului reprezintă condiţii ale proiectării evaluării iniţiale/ predictive. Obiectul evaluării iniţiale îl constituie acele competenţe formate în clasa a VIII-a şi care sunt considerate premise - competențe ancoră - pentru dezvoltarea competenţelor specifice noului an de studiu. 
De exemplu, un test inițial la istorie pentru clasa a IX-a poate evalua CS  1.1, 2.1. și 2.2 din Programa școlară pentru istorie - clasa a VIII-a, deoarece dezvoltarea acestor competențe  specifice  continuă în clasa a IX-a ( CS 1.1, 2.2. ). Este preferabil ca testul inițial să utilizeze, cu precădere, itemi elaborați pe baza unor materiale-suport (organizator grafic, sursă istorică, hartă, imagine etc.), iar cerințele formulate să vizeze toate nivelurile cognitive ale abilității specifice competenței. Totodată, construcția baremului de evaluare și de notare este facilitată de raportarea la Standardele naționale de evaluare pentru învățământul primar și gimnazial. 
https://rocnee.eu/images/rocnee/fisiere/planuri-cadru/gimnazial/21102024/OMEN%203393_ED.SOCIALA_ISTORIE_GEOGRAFIE.pdf 

STANDARDE DE EVALUARE Monitorul Oficial Partea I nr. 674Bis.pdf

10. Trei funcții ale evaluării
	TIP
	ROL
	EXEMPLU

	evaluarea învățării
	sinteză și certificare
	test, prezentare finală, proiect

	evaluarea pentru învățare
	rezultate folosite pentru reglare/progres
	răspuns pe sursă → feedback → reluare

	evaluarea ca învățare
	elevul apreciază calitatea propriei învățări
	autoevaluare și evaluare colegială pe criterii


11. Evaluarea orientată spre progres – de la programă la decizia profesorului
Evaluarea pornește din aceleași elemente care organizează învățarea: competența specifică, activitatea propusă în programă, conținuturile și sursele utilizate. Profesorul nu verifică numai informația reținută, ci modul în care elevul o selectează, o organizează și o utilizează pentru a explica, compara, argumenta sau investiga.
	CE SE EVALUEAZĂ?
	Conținuturile oferă contextul istoric indispensabil, iar competența indică operația realizată de elev. Rezultatul învățării face vizibilă relația dintre cele două.

Circuitul nu reprezintă o succesiune birocratică de rubrici. Profesorul poate reveni asupra activității, sprijinului sau criteriilor atunci când rezultatele elevilor arată că progresul anticipat nu s-a produs încă.
12. Cum proiectez evaluarea pornind din programă?
	COMPONENTE
	ÎNTREBAREA PROFESORULUI
	ACTIVITATEA PROFESORULUI

	Competența specifică
	Ce operație și ce progres urmăresc?
	selectez 1–2 CS dominante și consult progresia Bloom

	Activitatea de învățare
	Ce va face efectiv elevul?
	 adaptez activitatea la clasă

	Rezultatul învățării
	Ce rezultat al învățării observabil va produce elevul?
	stabilesc răspunsuri/ explicații/comparații/produs etc.

	Criteriile
	Ce/câte criterii a îndeplinit?
	formulez și comunic criteriile de evaluare

	Rolul
	Cum folosesc informația obținută pentru demersul didactic ulterior?
	continui formarea/ofer sprijin/ aprofundez



13. De la activitatea elevului spre rezultatul învățării
	ACTIVITATEA ELEVULUI
	REZULTATUL ÎNVĂȚĂRII
	CRITERII POSIBILE
	DECIZIA PROFESORULUI

	ordonează fapte și procese
	axă cronologică, expunere de fapte și procese  
	ordonare corectă; repere relevante; corelare corectă între repere de timp și fapte și procese istorice
	reia cronologia sau trece la cauzalitate

	explică relații cauză-efect
	organizator grafic, hartă conceptuală
	relații explicate, analizarea succesiunii, comparare  
	ghidează prin  întrebări sau propune transfer 

	localizează și corelează informații din surse
	hartă adnotată, prezentare pe baza surselor
	localizare corectă; legendă;informație extrasă respectând criterii date, relația spațiu–proces
	oferă sprijin cartografic, reia explicația pe baza unei surse sau propune un context nou

	compară surse
	fișă de confruntare și concluzie
	autor și context; acorduri/deosebiri; informații folosite
	clarifică analiza sau introduce o sursă diferită

	prezintă  un proces
	schemă cauzală sau răspuns structurat
	cauze relevante; mecanism; consecințe; vocabular istoric
	reia mecanismul sau solicită transfer



14. Repere pentru cele trei programe
	TRASEU
	ORIENTAREA EVALUĂRII

	Trunchi comun
	Rezultate vizibile în timpul unei ore: răspunsuri scurte argumentate, hărți, comparații între surse și explicații cauzale cu volum controlat.

	Filologie
	Rezultatele pot valorifica discursul, reprezentările culturale și relația dintre text, imagine, context și putere, fără a transforma Istoria în evaluare literară.

	Științe sociale
	Rezultatele pot aprofunda organizarea  instituțiilonală, statutul, drepturile, normele și raporturile sociale, păstrând contextualizarea istorică și evitând transferul anacronic.



	PRINCIPIU COMUN
	Competențele și principiile evaluării sunt comune, dar sursele, cerințele, rezultatele învățării și criteriile se contextualizează potrivit fiecărei programe.



15. Progresul observabil
	ETAPĂ
	MANIFESTARE OBSERVABILĂ

	Cu sprijin
	identifică repere, extrage informații și utilizează un model sau întrebări-ghid

	În contexte familiare
	organizează, compară și explică folosind surse cunoscute

	Autonom
	selectează strategia și informațiile relevante, justifică alegerile și își revizuiește rezultatul

	Prin transfer
	aplică operația într-un context nou, confruntă perspective și formulează o concluzie nuanțată



	EVALUARE FORMATIVĂ
	Nu orice rezultat al învățării trebuie notat. Profesorul colectează frecvent rezultate scurte pentru a decide cum continuă; nota se acordă după ce elevul a avut posibilitatea să exerseze, să primească feedback și să își îmbunătățească răspunsul.







ANEXE
	ANEXA 1
	DE LA VERBUL COMPETENȚEI SPECIFICE DIN PROGRAMA ȘCOLARĂ LA OPERAȚII OBSERVABILE ȘI PROGRESIE




Verbul indică operația cognitivă dominantă, dar nu descrie singur nivelul de performanță. Pentru proiectare,analizăm și obiectul acțiunii, contextul, sursele, autonomia și produsul prin care competența devine observabilă.
	VERB
	NIVEL DOMINANT BLOOM
	ÎNTREBAREA PROFESORULUI

	utilizează
	Aplicare
	Folosește elevul reperele într-un produs cu sens?

	explică
	Înțelegere–Analiză
	Arată mecanismul relației, nu doar enumeră?

	recunoaște
	Înțelegere
	Distinge pe baza unor caracteristici sau criterii?

	extrage
	Înțelegere–Aplicare
	Selectează informația relevantă după repere?

	descrie
	Înțelegere–Analiză
	Organizează coerent schimbarea în timp?

	selectează
	Analiză–Evaluare
	Alege sursa pe criterii și își justifică alegerea?

	organizează
	Analiză–Creare
	Construiește o structură proprie pentru un proiect?


CS 1.1 – Utilizează
	FORMULAREA DIN PROGRAMĂ
	Utilizarea reperelor de timp și spațiu în relatarea evenimentelor și proceselor istorice din epocile studiate



	VERB / BLOOM
	CE PRESUPUNE
	REZULTATE  POSIBILE

	UTILIZEAZĂ
Aplicare
	repere temporale și spațiale integrate într-o relatare
	axă/hartă comentată; relatare structurată


CS 1.2 – Explică
	FORMULAREA DIN PROGRAMĂ
	Explicarea relației cauză–efect într-o succesiune de evenimente și procese istorice



	VERB / BLOOM
	CE PRESUPUNE
	REZULTATE  POSIBILE

	EXPLICĂ
Înțelegere–Analiză
	cauze, condiții, mecanisme și consecințe într-o succesiune
	organizator cauzal; explicație scrisă/orală



CS 2.1 – Recunoaște
	FORMULAREA DIN PROGRAMĂ
	Recunoașterea tipurilor de surse istorice pentru a le valorifica în diverse contexte de viață



	VERB / BLOOM
	CE PRESUPUNE
	REZULTATE POSIBILE

	RECUNOAȘTE
Înțelegere–Aplicare
	tipuri de surse și caracteristici relevante pentru utilizare
	clasificare justificată; alegerea unei surse



CS 2.2 – Extrage
	FORMULAREA DIN PROGRAMĂ
	Extragerea informațiilor din surse diferite pe baza unor repere istorice



	VERB / BLOOM
	CE PRESUPUNE
	REZULTATE  POSIBILE

	EXTRAGE
Înțelegere–Aplicare
	informații relevante selectate după repere/criterii
	fișă comparativă; sinteză pe criterii


CS 3.1 – Descrie
	FORMULAREA DIN PROGRAMĂ
	Descrierea evoluției formelor de organizare politică



	VERB / BLOOM
	CE PRESUPUNE
	REZULTATE  POSIBILE

	DESCRIE
Înțelegere–Analiză
	succesiune, schimbare și continuitate în organizarea politică
	friză comentată; prezentare comparativă



CS 3.2 – Recunoaște
	FORMULAREA DIN PROGRAMĂ
	Recunoașterea elementelor civice și culturale care contribuie la identitatea Europei contemporane



	VERB / BLOOM
	CE PRESUPUNE
	REZULTATE POSIBILE

	RECUNOAȘTE
Înțelegere–Analiză
	elemente civice/culturale și legătura lor cu prezentul
	expoziție comentată; argument civic



CS 4.1 – Selectează
	FORMULAREA DIN PROGRAMĂ
	Selectarea surselor necesare pentru prezentarea unui eveniment și/sau proces istoric



	VERB / BLOOM
	CE PRESUPUNE
	REZULTATE POSIBILE

	SELECTEAZĂ
Analiză–Evaluare
	surse alese după credibilitate, utilitate și relevanță
	dosar justificat; prezentare documentată



	ATENȚIE!
	Sursa se alege astfel încât să îndeplinească criteriile legate de credibilitate, relevanță, și nu doar pentru că este accesibilă sau atractivă.


CS 4.2 – Organizează
	FORMULAREA DIN PROGRAMĂ
	Organizarea informațiilor din mai multe surse pentru realizarea unui proiect



	VERB / BLOOM
	CE PRESUPUNE
	REZULTATE POSIBILE

	ORGANIZEAZĂ
Analiză–Creare
	informații coroborate și structurate pentru un scop
	hartă conceptuală; portofoliu/proiect



	ANEXA 2
	APLICAREA INTEGRATĂ
Cum arată legătura dintre competență, conținut, activitate și evaluare?



24. Exemplu TC – Democrația ateniană
	ELEMENT
	PROPUNERE

	CS
	2.1, 2.2, 3.1, 3.2, 4.1

	Întrebare
	Ce principii ale democrației ateniene pot inspira o regulă de decizie la nivelul clasei?

	Surse
	fragmente despre instituții și participare; hartă; reprezentare vizuală

	Activitate
	elevii selectează reguli, identifică limitele istorice și formulează o propunere

	Dovadă
	regulă justificată prin două informații și precizarea unei limite

	Feedback
	se verifică legătura dintre afirmație, sursă și evitarea anacronismului

	Low-tech
	dosar tipărit și poster pe hârtie



25. Exemplu TC – Moartea Neagră
	ELEMENT
	PROPUNERE

	CS
	1.2, 2.1, 2.2, 4.1, 4.2

	Întrebare
	Cum explicăm impactul unei epidemii fără a reduce istoria la o singură cauză sau perspectivă?

	Surse
	text, hartă, date demografice și mărturie contemporană

	Activitate
	grupurile construiesc explicații cauzale și confruntă perspective

	Dovadă
	hartă cauzală cu mecanisme și consecințe susținute prin surse

	Adaptare
	surse scurtate și organizator; extensie prin evaluarea reprezentativității

	Limită
	analogiile cu prezentul sunt controlate și explicitate




27. Lista de verificare a profesorului
· Am identificat programa aplicabilă clasei și am respectat domeniile și conținuturile obligatorii?
· Subtitlul didactic clarifică perspectiva unității fără a înlocui formulările programei?
· Am selectat 1–2 competențe dominante și am consultat decriptarea lor prin Taxonomia lui Bloom extinsă?
· Am selectat și contextualizat 1–2 activități de învățare asociate acestora în programă?
· Este clar ce va putea face elevul, nu doar ce conținut voi preda?
· Am formulat o întrebare istorică autentică?
· Am legat conceptele, faptele, procesele, personalitățile și studiile de caz într-o explicație coerentă?
· Sursele sunt necesare, accesibile și potrivite nivelului?
· Sarcina face vizibilă selecția, analiza, explicația, argumentarea sau organizarea?
· Am anticipat dovada învățării și 1–2 criterii prioritare?
· Activitatea este fezabilă în timpul disponibil?
· Am pregătit sprijin și extensie fără a eticheta elevii?
· Există o alternativă fără tehnologie?
· Feedbackul poate fi aplicat într-o revizuire?
· Știu cum folosesc rezultatul: continui, remediez, aprofundez sau transfer?
	AUTOOBSERVARE
	Cine formulează întrebările importante? Cine selectează informațiile? Cine explică relația cauzală? Cine verifică afirmațiile? Cine revizuiește concluziile? Dacă răspunsul este aproape mereu „profesorul”, activitatea elevului trebuie reproiectată.



28. Documente de referință
· Legea învățământului preuniversitar nr. 198/2023, cu modificările și completările ulterioare.
· OME nr. 6731/2023 privind aprobarea Profilului de formare al absolventului.
· OMEC nr. 4137/16.07.2026 și Anexa – Cadrul Național de referință al Curriculumului Național.
· OMEC nr. 4350/2025 privind aprobarea planurilor-cadru pentru învățământul liceal.
· OM nr. 4630/11.09.2025 și programele școlare pentru disciplina Istorie, clasa a IX-a, publicate în Monitorul Oficial al României, Partea I, nr. 4 bis/08.01.2026.
· Programa școlară pentru disciplina Istorie, clasele a V-a–a VIII-a, aprobată prin OMEN nr. 3393/2017.
· Repere metodologice pentru aplicarea curriculumului la clasa a IX-a, Istorie, 2021 – utilizate selectiv pentru diagnoză, remediere și activități cu surse.
· Recomandarea Rec(2001)15 a Consiliului Europei privind predarea istoriei în Europa secolului XXI.
· Recomandarea Consiliului Uniunii Europene din 2018 privind competențele-cheie pentru învățarea pe tot parcursul vieții.

